text: Rockere fængslet i Esbjerg
  27 januar 2012 kl. 10.30
  Yderligere to mænd er blevet varetægtsfængslet efter en episode 18. januar, hvor en politipatrulje trak deres tjenestevåben i Esbjerg.
  Patruljen havde på Ingemanns Alle i Esbjerg standet en bil med fire personer relateret til Bandidos.  Til stedet kom to biler med mænd relateret til Hells Angels.
  De bevægede sig hen mod patruljen og de Bandidos-relaterede med slagvåben i hænderne.
  Betjentene trak deres tjenestevåben, hvorefter gruppen forsvandt.
  Efterfølgende blev to mænd på 21 og 22 år anholdt og varetægtsfængslet.
  Nu er så yderligere to mænd på 21 og 24 relateret til Hells Angels anholdt og sigtet for trusler og forsøg på kvalificeret vold mod de Bandidos-relaterede.
  De to blev torsdag 26. januar fremstillet i lukket grundlovsforhør i retten i Esbjerg, hvor dommeren valgte at fængsle dem frem til den 15. februar.
  